মিচেলের কঠিন লড়াই, ভারতকে ৩০১ রানের টার্গেট নিউজিল্যান্ডের!

ওয়েব ডেস্ক : শুরু হয়েছে ভারত (India) ও নিউজিল্যান্ডের (Newzeland) মধ্যে ওয়ানডে সিরিজ। রবিবার কোটাম্বিতে ভদোদরা আন্তর্জাতিক ক্রিকেট স্টেডিয়ামে চলছে প্রথম একদিনের ম্যাচ। এই ম্যাচে ভারতকে বড় রানের টার্গেট দিল নিউজিল্যান্ড। ৫০ ওভারে স্কোর বোর্ডে ৩০০ রান তুলল কিউয়িরা। অন্যদিকে এদিন উইকেট পেলেও, অনেক রান দিয়ে ফেলেছেন ভারতীয় বোলাররা।

এদিন টসে জিতে প্রথমে বোলিংয়ের সিদ্ধান্ত নিয়েছিলেন ভারত অধিনায়ক শুভমন গিল (Shubman Gill)। আর ব্যাটিংয়ে নেমে শুরুটা ভালোই করেছিলেন ডেভন কনওয়ে ও হেনরি নিকোলস। নিউজিল্যান্ডের এই দুই ব্যাটার ১১৭ রানের পার্টনারশিপ গড়েন। তবে হর্ষিত রানার বলে ৬২ রানে আউট হন তিনি। এর পরেই ৫৬ রানে আউট হন কনওয়েও। রানাই তাঁর উইকেট নেন। তার পরেই মাঠে নেমেছিলেন উইল ইয়ং। কিন্তু মাত্র ১২ রানে তাঁকে প্যাবিলিয়নে ফেরান মহম্মদ সিরাজ। কিন্তু এর পরে মাঠে নেমে ম্যাচের হাল ধরেন ড্যারেল মিচেল (Daryl Mitchell)।

আরও খবর : ফের মুখোমুখি ভারত-নিউজিল্যান্ড! অনলাইনে কোথায় দেখবেন?

মিচেল ৭১ বলে ৮৪ রানের দারুণ ইনিংস খেলেন। কিন্তু, উল্টোদিক থেকে আর কোনও নিউজিল্যান্ডের ক্রিকেটার তাঁর সঙ্গ দিতে পারেননি। কারণ গ্লেন ফিলিপস ১২ রানে আউট হন। কিউয়ি উইকেট কিপার মিচেল হে ১৮ রান করে প্যাবিলিয়নে ফেরেন। এর পর মাইকেল ব্রেসওয়েল ১৬ রানে রান আউট হন। তার পর জাকারি ফোকস ১, ক্রিস্টিয়ান ক্লার্ক ২৪ ও কাইল জেমিসন আউট হন ৮ রান করে। ফলে ৫০ ওভার শেষে ৮ উইকেট হারিয়ে স্কোর বোর্ডে ৩০০ রান তোলে নিউজিল্যান্ড।

অন্যদিকে, এদিন ভালো বোলিং করেছেন ভারতীয় বোলাররা। উইকেটও নিয়েছেন। কিন্তু রানও দিয়েছেন। এদিন ভারতের হয়ে মহম্মদ সিরাজ, হর্ষিত রানা ও প্রসিদ্ধ কৃষ্ণ ২টি করে উইকেট নিয়েছেন। আর কূলদীপ যাদব পেয়েছেন একটি উইকেট। তবে রানা এদিন ১০ ওভারে দেন ৬৫ রান। আর প্রসিদ্ধ ৯ ওভারে দিয়েছেন ৬০ রান। যা অনেক বেশি রান বলেই মনে করছেন ক্রিকেট বিশেষজ্ঞরা। তবে এখন দ্বিতীয় ব্যাটিংয়ে ভারত কেমন পারফর্ম করে এখন সেটাই দেখার। অন্যদিকে এদিন বিরাট কোহলি ও রোহিত শর্মার ব্যাটিং দেখতেও মুখিয়ে রয়েছেন দর্শকরা।