বছরের প্রথম সিরিজ জিততে কী অঙ্ক কষছে টিম ইন্ডিয়া?

ওয়েব ডেস্ক: টি-২০ বিশ্বকাপের আগে এটাই ভারতীয় দলের (India Cricket Team) শেষ সিরিজ। খেলছেন রোহিত, কোহলি, জাদেজার মতো রথী-মহারথী, যাঁরা আগেই বিশ্বকাপ দেশে এনেছেন। তাই কিউয়িদের বিরুদ্ধে (IND vs NZ) জয় দিয়ে ২০২৬ শুরু করতে চাইবে টিম ইন্ডিয়া। আর সেকাজ বুধবারই সেরে নিতে চাইবেন শুভমন, শ্রেয়সরা।

ইতিমধ্যেই চোটের কারণে ছিটকে গিয়েছেন ওয়াশিংটন সুন্দর। তাঁর জায়গায় দলে এসেছেন আয়ূষ বাদোনি। এদিকে ইতিমধ্যে স্কোয়াডে আছেন নীতীশ কুমার রেড্ডিও। সিরিজের দ্বিতীয় ওডিআই ম্যাচে কাকে বসিয়ে কাকে খেলানো হবে, তা নিয়ে চলছে জল্পনা। তবে এক্ষেত্রে অনেকেই নীতীশের পাল্লা ভারি বলে মনে করছেন অনেকেই। কারণ ম্যাচের আগের দিন নেটে বেশ ঘাম ঝরাতে দেখা গিয়েছে এই অলরাউন্ডারকে।

আরও পড়ুন: ২৬ রানের ইনিংসেই বিশ্বরেকর্ড! রোহিতের মুকুটে আরও এক পালক

এদিকে দলের পেস বিভাগ গত ম্যাচে ঠিকঠাক বোলিং করেছে। কিন্ত সিরিজ শুরুর আগে অধিনায়ক শুভমন গিল (Shubman Gill) ইঙ্গিত দিয়েছিলেন যে সিরিজে দলের পেস বোলিং বিভাগে রদবদল হতে পারে। তেমনটা হলে প্রসিদ্ধ কৃষ্ণর জায়গায় সুযোগ পেতে পারেন অর্শদীপ সিং। কারণ, সোমবার নেট সেশনে দীর্ঘক্ষণ বোলিং করেছেন তিনি।

ব্যাটিং বিভাগের কথা বললে, রোহিত (Rohit Sharma), শুভমন, বিরাট (Virat Kohli)—এই ত্রয়ী এই সিরিজের জন্য আপাতত দলে পাকাপাকিভাবেই থাকছেন। সেই কারণে যশস্বী জয়সওয়ালকে আরও একটা ম্যাচ বেঞ্চে বসেই দেখতে হবে। একইভাবে দলে খুব একটা রদবদল না হলে ধ্রুব জুরেলের জন্যও জায়গা নেই বললেই চলে।